Klaipėdos mokslo ir technologijų parkas
Klaipėdos mokslo ir technologijų parkas (KMTP) – viešoji įstaiga, įsikūrusi Klaipėdoje, Vilhelmo Berbomo g. 10, vykdanti technologijų plėtrą. Parko misija - „skatinti šiuolaikinių, mokslui imlių technologijų plėtrą, teikti infrastruktūrines ir konsultacines inovacijų paramos paslaugas inovatyvioms įmonėms bei verslo idėjoms Lietuvos Vakarų regione bei visoje šalyje“. Klaipėdos mokslo ir technologijų parkas įsteigtas 2002 m. rugsėjo 6 d. bendradarbiaujant Klaipėdos universitetui ir Ūkio ministerijai, tačiau pirmasis naujai rekonstruotas parko pastatas oficialiai atidarytas tik 2004 m. sausio 16 d. Antrasis rekonstrukcijos etapas baigtas 2005 m. liepos 7 d. Panaudotas pastatas, kuriame anksčiau čia buvo įsikūrusi Sovietų Rusijos armijos divizija: teritorijoje stovėjo specialūs tankų garažai, veikė plaukimo baseinas sovietų armijos kareiviams. Lietuvos Respublikos ūkio ministerija ir Klaipėdos universitetas yra parko steigėjai ir dalininkai. KMTP turi Tarybą, kurią sudaro: Klaipėdos miesto savivaldybė Akcinė bendrovė "Vakarų laivų gamykla" Viešoji įstaiga "Klaipėda ID" Uždaroji akcinė bendrovė "Emerson Process Management" Uždaroji akcinė bendrovė "Klaipėdos laisvosios ekonominės zonos valdymo bendrovė" 2012 m. čia veikė keturiasdešimt įmonių.